Dié strate in Pretoriase middestad geraak deur konvooiArgieffoto Talle strate in die Pretoriase middestad sal Dinsdag geraak word deur ŉ taxi-konvooi. Die taxiverenigings Santaco en NTA het die konvooi gereël om hul stem dik te maak teen dwelms by taxistaanplekke en xenofobiese en geslagsgebaseerde geweld. Sr.supt. Isaac Mahamba, woordvoerder van die Tshwane-metropolisie, het gesê die taxiverenigings sal om 09:00 by die ou Putco-depot bymekaarkom. Van 10:00 af sal die konvooi na die Bosman-taxistaanplek en dan na die Melyn-taxistaanplek in die middestad beweeg. Die konvooi sal in die volgende strate beweeg: Van Cowiestraat sal hulle links in Strubenstraat draai en dan regs in Sophie de Bruyn-straat. Die konvooi sal dan links in Jeff Masemola-straat draai en tot by die Bosman-taxistaanplek ry. Van hier sal die konvooi weer in Jeff Masemola-straat ry en by Rissikstraat aansluit. Hulle sal dan links in Steve Biko-straat draai en dan weer links in Soutpansbergweg. Die konvooi sal dan reguit beweeg om by Dr. Savage- en Boomstraat aan te sluit. Hulle sal dan in Sisulustraat ry en regs draai in Johannes Ramokgoase-straat. Van hier sal hulle regs draai in Lillian Ngoyi-straat en dan links in Bloedstraat om terug te beweeg na die ou Putco-depot. Volgens Mahamba sal die konvooi omstreeks 15:00 by die ou Putco-depot uiteengaan. “Motoriste word aangeraai om die betrokke strate te vermy en eerder alternatiewe roetes te gebruik.”